Plán implementácie systému INTRASTAT-SK

Úvod
Z rokovaní o pripravenosti Slovenskej republiky na členstvo v Európskej únii (EÚ) v rámci kapitoly 12 - Štatistika so Štatistickým úradom Európskych spoločenstiev (EUROSTAT) vyplynula pre Slovenskú republiku povinnosť vybudovať a prevádzkovať systém INTRASTAT (INTRA - vnútro, STAT - štatistika). Túto povinnosť stanovuje Nariadenie Rady č. 3330/1991/EHS o štatistike obchodovania s tovarmi medzi členskými štátmi. 
INTRASTAT je systém štatistického zisťovania, ktorý umožňuje zbierať, spracúvať a poskytovať údaje o tovaroch prechádzajúcich z jedného členského štátu do druhého. V tomto systéme sa v súčasnosti používané pojmy „dovoz/vývoz“ nahradzujú pojmami „prijatie/odoslanie“ tovaru. Implementácia INTRASTAT-u v kandidátskych krajinách je jednou z prioritných požiadaviek EUROSTAT-u a podmienkou ich vstupu do EÚ.
Legislatívny rámec 
Zisťovanie údajov o zahraničnom obchode s tovarmi sa v Slovenskej republike v súčasnosti uskutočňuje podľa zákona č. 238/2001 Z. z. (Colný zákon) a vyhlášky Ministerstva financií SR č. 251/2001 Z. z., ktorou sa vykonávajú niektoré ustanovenia Colného zákona. Zber a spracovanie údajov o tovare, ktorý prechádza cez hranice, sa uskutočňuje po colnom konaní, v ktorom je tovaru pridelené colne schválené určenie. Colné konanie zabezpečujú v zmysle uvedených právnych predpisov colné orgány na základe jednotného colného dokladu, ktorý je obchodujúci subjekt povinný vyhotoviť pri každom dovoze a vývoze. Colné riaditeľstvo Slovenskej republiky (CR SR) mesačne poskytuje údaje z colného konania na elektronických médiách Štatistickému úradu Slovenskej republiky (ŠÚ SR), ktorý ich ďalej spracúva a zverejňuje údaje o zahraničnom obchode SR.
Poskytovanie údajov z Colného riaditeľstva SR Štatistickému úradu SR je riešené dohodou, ktorá vychádza zo zákona č. 540/2001 Z. z. o štátnej štatistike. Ide pritom o poskytovanie administratívnych údajov pre potreby štátnej štatistiky. Po vstupe SR do EÚ zostane tento systém získavania a spracovania údajov v platnosti len pre obchody realizované s nečlenskými krajinami EÚ.
Pre systém INTRASTAT v rámci EÚ platia normy, ktorých zoznam je uvedený v Prílohe III. Na realizáciu tohto systému vo vzťahu k spravodajským jednotkám postačuje v SR doterajšia legislatívna úprava v zákone č. 540/2001 Z. z. o štátnej štatistike, umožňujúca určiť spravodajskú povinnosť voči novému štatistickému zisťovaniu, ktorým bude poskytovanie informácii pre systém INTRASTAT. Zákon č. 540/2001 Z. z. umožňuje, aby sa na zbere a spracovaní štatistických údajov INTRASTAT-u podieľalo aj Colné riaditeľstvo SR. Legislatívne je potrebné v príslušnej colnej legislatíve upraviť spôsob realizácie činností, ktoré bude CR SR v INTRASTAT-e vykonávať.
Charakteristika systému INTRASTAT
 Model systému INTRASTAT, ktorý zohľadňuje národné špecifiká (programové 
a technické vybavenie, organizačné a personálne zabezpečenie), označujeme ako INTRASTAT-SK.
Po vstupe SR do EÚ sa súčasný postup zisťovania údajov o zahraničnom obchode uplatní len asi na 10 % súčasnej hodnoty zahraničného obchodu. Zvyšných asi 90 % hodnoty zahraničného obchodu bude predmetom zisťovania v systéme INTRASTAT-SK. Jednotný colný doklad nahradia mesačné hlásenia na osobitných formulároch INTRASTAT-u, ktoré budú subjekty obchodujúce s členskými krajinami EÚ (spravodajské jednotky) povinné predkladať do systému. Spravodajskými jednotkami budú právnické a fyzické osoby, u ktorých bude hodnota prijatí a odoslaní tovarov vyššia ako stanovená prahová hodnota. Hlásenia sa budú podávať na formulároch (Príloha I.A, I.B) osobitne za prijatý a osobitne za odoslaný tovar v členení podľa komodít a členských krajín. Okrem týchto formulárov možno použiť aj tzv. zjednodušené hlásenie (Príloha II.A, II.B) v závislosti od hodnoty prijatých/odoslaných tovarov v konkrétnej spravodajskej jednotke. 
Hlásenia spravodajských jednotiek sa budú decentralizovane zbierať a kontrolovať na úplnosť vyplnených položiek. Následne sa prevedú do elektronickej formy a skontroluje sa platnosť použitých kódov. V prípade, že hlásenie nebude úplne vyplnené alebo bude vyplnené nečitateľne, požadované údaje budú zistené priamo v spravodajskej jednotke. Rovnaký postup sa použije aj pri elektronickom predkladaní hlásení, pri ktorom sa navyše zabezpečí antivírová ochrana informačného systému. 
Po prevode do elektronickej formy sa údaje uložia do databázy a uskutoční sa ich spracovanie. Budú sa realizovať autokorekcie chybných kódov a kontroly spoľahlivosti údajov (napr. kontrola hodnoty a množstva prostredníctvom jednotkových hodnôt). Údaje sa budú analyzovať podľa jednotlivých spravodajských jednotiek, významných transakcií, prípadne komodít. Budú sa dopočítavať údaje za tie subjekty, ktoré uskutočňujú intrakomunitárne transakcie, ale nemajú alebo si nesplnili spravodajskú povinnosť.
Údaje získané v rámci systému INTRASTAT-SK sa uložia do databázy zahraničného obchodu spolu s údajmi o obchode s nečlenskými štátmi, ktoré budú tvoriť systém EXTRASTAT. Z týchto údajov sa bude spracovávať súhrnná štatistika zahraničného obchodu.
V rámci systému INTRASTAT-SK bude vytvorený register subjektov uskutočňujúcich transakcie v rámci EÚ, ktorý bude centralizovane aktualizovaný na základe údajov z hlásení pre systém INTRASTAT-SK a na základe informácií poskytovaných Daňovým riaditeľstvom SR (DR SR). Pre jednotlivé decentralizované miesta zberu hlásení budú mesačne vytvárané súbory obsahujúce identifikačné údaje spravodajských jednotiek, ktorým vznikla v danom mesiaci spravodajská povinnosť. Spravodajské jednotky, ktoré si nesplnia spravodajskú povinnosť načas, budú upomínané a v prípade, že si ani po upomienkach túto povinnosť nesplnia, budú podliehať sankciám v súlade s právnymi predpismi.
Aby sa spravodajským jednotkám uľahčil prechod na nový spôsob zisťovania údajov o obchode v rámci EÚ, budú zriadené konzultačné pracoviská, ktoré budú poskytovať informácie o distribúcii tlačív, vyplňovaní hlásení, elektronickom prenose údajov, prípadne aj o zatrieďovaní tovarov podľa komoditných klasifikácií.
Administratívne zdroje údajov budú mať pre systém INTRASTAT len podporný charakter. V podmienkach SR to budú údaje z daňového systému, ktoré budú slúžiť na porovnanie hodnôt obchodu s tovarom vykázaných spravodajskými jednotkami na daňové a štatistické účely. 
Rozdelenie činností pri realizácii INTRASTAT-u-SK
V snahe nájsť optimálny variant prípravy, zavádzania a prevádzkovania systému INTRASTAT-SK v SR sa 16. 5. 2002 na porade na úrovni ministra financií a predsedu ŠÚ SR za účasti generálnych riaditeľov CR SR a DR SR dohodla spolupráca pri zavádzaní systému INTRASTAT-SK. 

Štatistický úrad SR v zmysle svojej pôsobnosti stanovenej v zákone č. 540/2001 Z. z. vykonáva úlohy štátnej štatistiky vyplývajúce z programu štatistických zisťovaní, do ktorého bude zahrnuté aj zisťovanie údajov pre INTRASTAT-SK. Bude zabezpečovať metodické riadenie celého spracovateľského procesu v INTRASTAT-e-SK. Bude mať zodpovednosť za spravovanie a aktualizovanie registra spravodajských jednotiek, za stanovovanie spravodajskej povinnosti, za dopočty nepredložených hlásení, za spracovanie a publikovanie údajov z INTRASTAT-u-SK, EXTRASTAT-u, ako aj za poskytovanie spracovaných údajov EUROSTAT-u, zainteresovaným rezortom, medzinárodným a domácim inštitúciám a ostatným užívateľom. Pre spravodajské jednotky bude poskytovať poradenskú službu. Z údajov INTRASTAT-u-SK a EXTRASTAT-u bude zabezpečovať výpočet indexov cien v zahraničnom obchode typu Unit Value. Dodatočné zmeny v legislatíve EÚ o INTRASTAT-e bude prenášať do zmien technických projektov, na ktorých základe sa zrealizujú potrebné modifikácie softvéru. 

Colné riaditeľstvo SR bude po vstupe do EÚ naďalej zabezpečovať zber údajov pre štatistiku obchodu s nečlenskými krajinami (EXTRASTAT). Vybrané colné úrady budú zabezpečovať zber hlásení o obchode s tovarom v rámci krajín EÚ (INTRASTAT-SK). Takéto riešenie umožní decentralizovaný zber údajov od spravodajských jednotiek a decentralizované spracovanie súčasnými kapacitami. Územné rozloženie colných orgánov umožní paralelný zber hlásení a ich prevod do elektronickej formy, čím sa odstráni nápor na jedno organizačné miesto. CR SR má z doterajšej činnosti bohaté skúsenosti v tejto oblasti a disponuje kvalifikovanými zamestnancami, ktorí budú uvedené činnosti vykonávať. Z ďalších činností, ktoré budú colné orgány zabezpečovať, možno uviesť najmä kontrolu správnosti a úplnosti predložených hlásení, poradenstvo pri vypĺňaní formulára, poskytovanie formulárov spravodajským jednotkám, kontrolu plnenia spravodajskej povinnosti, upomínanie pri neplnení spravodajskej povinnosti a na vyžiadanie poradenské služby pri zatrieďovaní tovarov podľa podpoložiek kombinovanej nomenklatúry.

Daňové orgány SR budú povinné v zmysle článku 11 Nariadenia Rady č. 3330/1991/EHS poskytovať pre potreby INTRASTAT-u-SK štvrťročne údaje o intrakomunitárnych obchodoch (intrakomunitárnych dodávkach a intrakomunitárnych nadobudnutiach) z daňových priznaní DPH a súhrnných hlásení DPH. INTRASTAT-SK tieto údaje využije na kontrolu úplnosti predložených hlásení zo spravodajských jednotiek a korektnosti sumárnych údajov za spravodajskú jednotku. 
V rámci dohodnutej spolupráce vyššie menovaných inštitúcií bol vypracovaný spracovateľský reťazec (Príloha IV.), v ktorom sú  činnosti spojené s prevádzkou INTRASTAT-u-SK rozdelené podľa zodpovednosti za ich realizáciu. Jednotlivé činnosti spracovateľského reťazca budú optimalizované v priebehu prípravy projektu.
Na zabezpečenie trvalej spolupráce vyššie uvádzaných inštitúcií zainteresovaných do celého spracovateľského procesu INTRASTAT-u-SK v čase jeho prípravy a prevádzky bola pod gesciou ŠÚ SR vytvorená expertná skupina zo zástupcov MF SR, ŠÚ SR, CR SR, DR SR a DataCentra. 
Postup zavádzania systému INTRASTAT-SK 
Pre zavedenie systému INTRASTAT-SK je potrebné uskutočniť všetky prípravné práce tak, aby mohol byť zavedený do rutinnej prevádzky v deň vstupu do EÚ. Postup prípravných prác, ktoré treba realizovať v roku 2002 a 2003 pred vlastnou implementáciou systému, je rozdelený na  niekoľko vzájomne sa prelínajúcich etáp:

A.	Vypracovanie harmonogramu zavádzania systému	
B.	Príprava technických projektov	
C.	Príprava metodických pokynov pre vyplňovanie hlásení	
D.	Vypracovanie metodiky dopočtov	
E.	Stanovenie prahových hodnôt, analýza rôznych úrovní prahových hodnôt 	
F.	Zabezpečenie propagačnej a informačnej kampane	
A.	Vypracovanie harmonogramu zavádzania systému
V navrhnutom harmonograme zavádzania systému INTRASTAT-SK (Príloha V.) bolo zohľadnené časové hľadisko, resp. termín predpokladaného zavedenia systému INTRASTAT-SK, ľudské zdroje a technické vybavenie, ktoré sú, resp. budú k dispozícii.
B.	Príprava technických projektov a softvérové zabezpečenie systému
Činnosti systému INTRASTAT-SK možno rozdeliť do niekoľkých samostatných častí - modulov, pre ktoré je potrebné vypracovať technické projekty a na ich základe softvérové vybavenie. Takéto riešenie vytvorí základ pre modulárne budovanie systému, ktorý bude možné v procese ďalšieho vývoja optimálne prispôsobovať novým požiadavkám. Ide o modul zberu, modul prevodu údajov do elektronickej formy, modul transformácie údajov poskytovaných na elektronických médiách do databázy INTRASTAT-u-SK, moduly formálnych a logických kontrol a korekcií, spracovateľské moduly, moduly na spravovanie registra spravodajských jednotiek, modul dopočtov, modul na stanovenie spravodajskej povinnosti, prezentačné moduly a ďalšie. Technické projekty budú podkladom pre vypracovanie softvérových modulov. Vypracovanie softvéru sa bude realizovať dodávateľským spôsobom. 
C. Príprava metodických pokynov pre vyplňovanie hlásení
Základnou podmienkou  získania kvalitných údajov o výmene tovarov v rámci krajín EÚ od spravodajských jednotiek sú zrozumiteľné metodické pokyny. Jednotlivé položky, ktoré bude potrebné vyplniť, sa musia dostatočne jasne vysvetliť.

Keďže pôjde o nový systém, predpokladá sa, že k spôsobu predkladania údajov o uskutočnených intrakomunitárnych obchodoch sa uskutoční široká osveta. Spravodajským jednotkám sa poskytnú metodické materiály, ktorých cieľom bude vysvetliť dôvod budovania nového systému zisťovania údajov o uskutočnených obchodoch v rámci EÚ, ako vypĺňať nový formulár, kde získať v prípade potreby ďalšie doplňujúce informácie, ako aj možnosti rýchleho a racionálneho poskytovania údajov do tohto systému. 
D.	Vypracovanie metodiky dopočtov
V prípade nesplnenia spravodajskej povinnosti nemožno hodnoty z chýbajúcich hlásení vynechať, preto sa budú uskutočňovať dopočty a chýbajúce hlásenia sa do príslušného obdobia dopočítajú. Algoritmus dopočtu bude stanovený na základe vývoja predchádzajúcich období. 
Metodiku dopočtov treba vypracovať, viacnásobne experimentálne testovať a výsledky dopočtov analyzovať, aby sa získal optimálny algoritmus, ktorý umožní zostaviť bilanciu prijatí/odoslaní tovarov i napriek chýbajúcim hláseniam.
E.	Stanovenie prahových hodnôt, analýza rôznych úrovní prahových hodnôt 
Zisťovanie údajov pre INTRASTAT-SK sa bude uskutočňovať na základe stanovených prahových hodnôt. Spravodajské jednotky, ktorých ročná hodnota prijatých/odoslaných tovarov bude pod stanovenou prahovou hodnotou, nebudú mať spravodajskú povinnosť. Zníži sa tak administratívne zaťaženie malých spravodajských jednotiek aj celého systému INSTRASTAT-SK.
Prahovú hodnotu si stanovuje každá krajina podľa vlastného uváženia, musí však spĺňať kritériá stanovené príslušnou normou EÚ. Nemožno ju stanoviť príliš vysoko, keďže by sa stratilo mnoho informácií, dopočty by boli zložitejšie a v štruktúre obchodu by chýbali podstatné údaje. 
Stanovenie optimálnej prahovej hodnoty si vyžaduje už v súčasnosti podrobné analýzy a prepočty. Po stanovení optimálnej prahovej hodnoty sa bude vždy pre dané obdobie uskutočňovať dopočet za tie spravodajské jednotky, ktoré klesnú pod prahovú hodnotu a súčasne sa bude aktualizovať spravodajská povinnosť.
F.	Propagačná a informačná kampaň
Propagačná a informačná kampaň sa bude realizovať niekoľkými spôsobmi. Jedným z nich bude priame oslovenie vybraných spravodajských jednotiek v rámci skúšobného projektu INTRASTAT-u-SK. Jeho cieľom bude okrem overenia aktuálnosti registra spravodajských jednotiek informovať oslovených o projekte, do ktorého boli vybraní ešte pred vstupom SR do EÚ. Na tento účel budú vypracované informačné brožúrky, ktoré poskytnú informácie o systéme INTRASTAT-SK. Plánuje sa využitie verejnoprávnej televízie a rozhlasu 
na besedy a šoty. Počíta sa aj s prezentáciou formou príspevkov v tlačových médiách s celoslovenskou pôsobnosťou .

Vytvorenie registra spravodajských jednotiek 
Základnou podmienkou pre získavanie úplných údajov o výmene tovarov v rámci krajín EÚ je kvalitný register spravodajských jednotiek uskutočňujúcich intrakomunitárne obchody s tovarmi v rámci EÚ a získanie príslušných informácií z DR SR. Vybudovanie tohto registra 
a jeho následná pravidelná aktualizácia patrí k prioritným úlohám každej kandidátskej krajiny. Už v súčasnosti prebiehajú na ŠÚ SR práce na budovaní registra spravodajských jednotiek. Východiskový súbor obsahoval cca 40 000 záznamov. Obsah súboru sa konfrontoval s registrom daňových subjektov, registrom organizácií a obchodným registrom, na základe čoho sa jednotlivé záznamy aktualizovali. Návrh obsahu a štruktúry registra spravodajských jednotiek INTRASTAT-u-SK bol prekonzultovaný s expertmi EUROSTAT-u. 
Skúšobné spracovanie
Proces budovania systému INTRASTAT-SK je po stránke softvérovej, technickej 
a personálnej naplánovaný tak, aby sa v roku 2003 mohlo uskutočniť skúšobné spracovanie, v ktorého rámci sa otestuje funkčnosť spracovateľského reťazca, aktuálnosť registra spravodajských jednotiek, funkčnosť softvérového a hardvérového vybavenia systému, ako aj spolupráca s DR SR a CR SR.
Na rok 2003 sú v pláne dve testovacie zisťovania údajov. Prvé je zamerané na testovanie metodiky, druhé pre otestovanie funkčnosti systému.
Prvé zisťovanie vyplýva z požiadavky EUROSTAT-u, podľa  ktorej  sa majú poskytnúť údaje od približne 200 spravodajských jednotiek za 1. polrok roku 2003 za obchody, ktoré uskutoční spravodajská jednotka s krajinami EÚ. Hlásenie o tomto obchode poskytne na navrhnutých formulároch ŠÚ SR, ktorý ich spracuje a zašle EUROSTAT-u. EUROSTAT bude na týchto údajoch testovať možnosti a pripravenosť svojho spracovateľského reťazca, softvéru a hardvéru.
Druhé zisťovanie sa uskutoční v 2. polroku 2003 a vzhľadom na zložitosť celého systému a spracovateľského reťazca bude zahŕňať cca 2 000 spravodajských jednotiek. Jeho cieľom bude odskúšať jednotlivé moduly programového vybavenia a technické prostriedky, zaškoliť personál a zabezpečiť informovanosť spravodajských jednotiek. Po vyhodnotení skúšobného projektu a prípadných modifikáciách bude systém INTRASTAT-SK pripravený na rutinnú prevádzku od 1. januára 2004. 
Personálne, priestorové a finančné zabezpečenie systému
ŠÚ SR pripravoval od roku 2000 projekt implementácie systému INTRASTAT-SK za predpokladu, že by celý systém realizoval len rezort štatistiky. Na tento účel si Štatistický úrad SR uplatňoval v NPAA a v návrhoch na posilnenie administratívnych kapacít v rámci integračného procesu požiadavku na celkovo 135 nových pracovníkov, výpočtovú techniku, priestory a finančné prostriedky potrebné na prevádzku.
Z tejto požiadavky dostal ŠÚ SR v roku 2002 v rámci zabezpečenia administratívnych potrieb pre implementáciu acquis celkom 10 pracovných miest. Pre rok 2003 počíta ŠÚ SR s pridelením ďalších 25 pracovníkov. Pri realizácii systému INTRASTAT-SK navrhnutým spôsobom je toto personálne zabezpečenie postačujúce pre splnenie úloh určených pre Štatistický úrad SR. Podľa doterajších rokovaní môže Colné riaditeľstvo SR zabezpečiť svoje úlohy v rámci systému bez ďalších personálnych nárokov (prerozdelením činností).
Náklady na zavedenie systému INTRASTAT-SK sa predpokladajú uhradiť v rámci projektu PHARE, ktorý bol zaradený do návrhu Finančného memoranda 2002 a je v štádiu schvaľovania.
Čiastka, ktorou by sa na financovaní projektu mal podieľať program PHARE, bola v návrhu projektu stanovená na 2,331 MEUR a z národného financovania na 0,774 MEUR, čo predstavuje 24,9 % celkovej čiastky predpokladanej na zavedenie systému INTRASTAT-SK. 
V zmysle prílohy materiálu Správa o projektoch predkladaných Európskej komisii Národný program PHARE 2002 schváleného vládou SR dňa 21. 8. 2002 je pre projekt INTRASTAT-SK alokácia PHARE vo výške 1,5 MEUR a spolufinancovanie vo výške 0,4 MEUR. 
Ministerstvo financií - Útvar Národného fondu zabezpečoval v rámci štátneho rozpočtu 2003 pre projekty FM 2002 spolufinancovanie na 30 %. Štatistický úrad predložil na Národný fond požiadavku na zvýšenie spolufinancovania pre projekt implementácie systému INTRASTAT-SK na rok 2003 vo výške 20 525 tis. SK, t. j. na 60 % z dôvodu, že všetky aktivity, súvisiace s prípravou INTRASTAT-u-SK, sa sústreďujú do roku 2003, a preto v tomto roku sú najvyššie nároky na finančné zabezpečenie implementácie systému.
Vzhľadom na časovú náročnosť realizácie projektov PHARE z hľadiska financovania a pevne stanovený termín zavedenia systému INTRASTAT-SK do rutinnej prevádzky bude potrebné, najmä pre rok 2003, hľadať možnosť variantného riešenia finančného zabezpečenia.
Náklady ŠÚ SR na prevádzku systému od roku 2004 (okrem nákladov na mzdy) sú predbežne odhadnuté na 14,6 mil. Sk/ročne a budú sa spresňovať na základe výsledkov skúšobného projektu.
Softvérové zabezpečenie
V zmysle zaužívaných pravidiel procesu tvorby softvéru na ŠÚ SR predchádza vypracovanie technických projektov (TP). Na ich základe budú naprogramované jednotlivé moduly softvéru.
Prenos a prevádzkovanie už odskúšaného systému, ktorý je používaný v niektorej krajine EÚ, nie je možné realizovať napriek rovnako aplikovanej legislatíve EÚ. Každá krajina EÚ má svoje špecifiká, pravidlá a zvláštnosti.
Vzhľadom na náročnosť vývoja softvéru, ako aj na platné právne predpisy, je možné jeho dodávku realizovať len formou verejnej súťaže. Táto sa môže najskôr uskutočniť až v závere roka 2002, keď by mala byť známa výška finančných prostriedkov, ktoré bude možné použiť na financovanie vypracovania softvérového vybavenia systému INTRASTAT-SK. V harmonograme zavádzania systému INTRASTAT-SK sa počíta s dodávkou softvéru v prvom štvrťroku 2003. Predpokladané náklady na vývoj a zavedenie softvéru predstavujú čiastku cca 18 mil. Sk.
Dôkladné otestovanie a overenie funkčnosti jednotlivých modulov, ako aj systému ako celku, sa uskutoční v roku 2003, pred vstupom SR do EÚ na “výberovej vzorke respondentov” s využitím možnosti porovnania získaných údajov s “klasickými” údajmi z jednotného colného dokladu. Takéto zisťovanie však predpokladá, že bude pre systém zabezpečená už špecifikovaná personálna podpora, ako aj finančné prostriedky.
Hardvérové zabezpečenie systému
V súčasnosti sa v rámci štatistiky zahraničného obchodu ročne spracováva približne 4,8 miliónov záznamov. Predpokladá sa, že po vstupe SR do EÚ z tohto počtu bude 90 % zisťovaných prostredníctvom INTRASTAT-u-SK a pri očakávanom raste dovozov a vývozov bude musieť systém pracovať s viac ako 4 miliónmi záznamov. Spracovanie takéhoto objemu dát, ako i potrebné výpočty, dopočty, porovnania a výstupy budú vyžadovať vysokovýkonný server zapojený do siete. Náklady na technické vybavenie systému INTRASTAT-SK by mali predstavovať cca. 8 750 tis. Sk a jej zaobstaranie bude realizované verejnou súťažou.
Záver
Vybudovať a aplikovať systém INTRASTAT-SK pred vstupom Slovenskej republiky do Európskej únie je jednou zo základných podmienok vyžadovaných Európskou komisiou. 
Za predpokladu, že budú zabezpečené potrebné, vyššie uvedené personálne kapacity, pracovné priestory a požadované finančné zdroje, je termín začatia prevádzky systému INTRASTAT-SK k 1. januáru 2004 reálny.